
  DEL 1


  Etter nyttår


  Nueva Andalucía klokken 03.14


  Natten var beksvart. Hun kunne ane appelsintrærne langs veien som svarte skygger i utkanten av synsfeltet. Tre raggete kattehoder stakk opp fra en søppelcontainer, lyset fra frontlyktene speilet seg i øynene deres og forvandlet dem til spøkelser.


  Regnet hadde gitt seg, men asfalten var fremdeles blank og våt og slukte lyset fra de få gatelyktene. Hun hadde sveivet ned sideruten og hørte dekkenes våte suselyd mot underlaget, gresshoppene som gnikket og gned, vinden som raslet i palmekronene. Trekken fra vinduet var kjølig og fuktig.


  Det var så stille som det kunne bli.


  Hun bremset ned og nølte litt i et veikryss. Var det her hun skulle til venstre, eller ved neste? Hun klemte hendene rundt rattet i et krampaktig ti på to-grep. Denne ustrukturerte bebyggelsen, ingen byggeforskrifter hadde de, ingen byplanlegging og dermed heller ingen kart. Selv ikke Google Earth hadde rukket å registrere de nye områdene.


  Jo, det måtte være her. Hun kjente igjen gullknottene på porten til høyre. Alt så så annerledes ut i mørket.


  Hun slo på blinklysene så lastebilen bak henne kunne se hvor de skulle.


  Begge bilene hadde nærlyset på, noe annet ville ikke vært mulig på disse elendige veiene. En bil uten lys ville dessuten vakt større oppsikt enn en som hadde lyset på. Hun svingte unna et stort hull midt i kjørebanen og sjekket i bakspeilet at føreren bak henne gjorde det samme.


  Så gled lyset fra frontlyktene over porten inn til området, en prangende affære i svart smijern og med en betongløve på hver side av innkjørselen. Hun kjente at skuldrene sank av lettelse. Raskt tastet hun inn koden på stolpen foran den ene løven, porten dirret litt og gled opp. Hun så opp på natthimmelen.


  Skyene hadde kommet seilende inn fra Afrika i løpet av ettermiddagen og lagt seg som et tykt teppe over hele kysten. Et eller annet sted bak dem var det fullmåne. Hun registrerte at vinden hadde frisknet til, og håpet at de ville være ferdig før skydekket begynte å sprekke opp.


  Veiene inne på området var, i motsetning til de utenfor, slette som stuegulv, med omhyggelig oppmerkede fortau og snorrette hekker. Hun kjørte forbi tre stikkveier før hun svingte til høyre og fortsatte ned en liten bakke.


  Villaen lå på venstre side, med terrassene og bassenget vendt mot sør.


  Hun kjørte et titall meter forbi huset, parkerte inntil fortauet foran en ubebygd tomt og ventet tålmodig mens lastebilsjåføren svingte inn bak henne.


  Så tok hun vesken, låste bilen, gikk bort til lastebilen og klatret opp i førerhuset.


  Mennene så konsentrert og litt svette ut.


  Hun trakk på seg latexhanskene, fant frem sprøytene og festet den første kanylen.


  – Len deg fremover, sa hun.


  Mannen stønnet lavt og adlød, den store magen hans fikk nesten ikke plass under dashbordet.


  Hun gadd ikke vaske området på skinka, kjørte bare nesten hele nålen inn i muskelen med et raskt stikk og sprøytet væsken inn.


  – Sånn ja, sa hun da hun trakk den ut. – Begynn å ta ut sakene.


  Hun flyttet seg så den tykke kunne gå av. Deretter satte hun seg ved siden av sjåføren.


  – Og dette er bedre enn gassmaske? spurte han og så litt forskrekket på sprøyten i hånden hennes.


  Han snakket forholdvis godt spansk, men så var jo rumensk også et latinsk språk.


  – Jeg skal også ta en, sa hun.


  Han løsnet beltet, la hendene på rattet og lente seg fremover så hun kunne komme til på setemuskelen.


  – Det svir, sa han.


  – For en pyse du er, svarte hun.


  Deretter dro hun opp skjørtet og kjørte den siste sprøyten inn i sin egen lårmuskel.


  – Og det er bare safen du trenger? spurte mannen samtidig som han åpnet døren og kløv ut av førerhuset.


  Hun smilte, bøyde seg ned over vesken og satte to litersflasker San Miguel på det lille panelet mellom førersetet og passasjersetet.


  – Bare safen, sa hun. – Alt det andre er deres. Vel bekomme.


  Sjåføren så på ølflaskene og lo.


  Den tykke hadde allerede funnet frem verktøyet og beholderne og satt alt sammen ved siden av inngangen.


  – Og du garanterer at de kommer til å slukne av dette her? spurte han og så litt tvilende på beholderne. De så ikke ut som de pleide.


  Hun så opp mot huset, fullmånen glimtet til innimellom skymassene. De måtte få opp farten.


  Konsentrert tastet hun inn koden, lampen på alarmpanelet slo over til grønt, og porten åpnet seg med et klikk.


  – Å ja, sa hun. – De kommer garantert til å slukne.


  


  Prinsessen i slottet i skyene


  Lyset var helt hvitt. Det svevde som alver gjennom alle rommene, rundt lysekroner og frynser og hjortehoder, hun kunne høre dem hviske og knise under takbjelkene.


  Det var så lett å puste.


  Luften var faktisk så ren og klar at det hendte hun ble til en liten fjær, en lydløs, liten, lyseblå fjær som hvirvlet rundt sammen med det hvite lyset på solstråler og gobeliner med jaktmotiv.


  Jeg sa at hun var stille, ikke sant?


  Åh, hun var så stille, så stille, for der Führer måtte ikke forstyrres.


  Alle menneskene snakket lavt og ærbødig i slottet oppe i skyene, og tykke tepper på alle gulv og steintrapper tok hånd om det de hvisket og gjemte det på et trygt sted.


  Yndlingsstedet hennes var die Halle, rommet som var stort som et helt hav, med vinduer mot skyene og snøfjellene utenfor.


  Av og til danset hun i die Halle; stille, selvfølgelig, og lett, på bare føtter, med skulpturene og bildene og alle dukkene som entusiastisk publikum. Det tynne stoffet i kjolen flagret og levde sitt eget liv rundt henne, hun hoppet og snurret til hele hodet jublet, ja, hun var en Prinsesse, Prinsessen i slottet i skyene, og hun danset for hestene og de døde hjortene og alle de vakre utskjæringene i taket.


  Nanna forsøket selvfølgelig å stoppe henne, men hun blåste i Nanna, Nanna var bare en skitten Landwirtmädchen, som ikke hadde rett til å fortelle henne hva hun skulle gjøre, for hun var Prinsessen i slottet i skyene.


  En gang danset hun rett inn i der Führer.


  Nanna, den dumme kua, hadde begynt å gråte og løpt sin vei fordi hun hadde bitt henne i armen, og hun kunne danse helt alene i die Halle en lang, lang stund, men der Führer ble ikke sint på henne, ikke i det hele tatt. Han fanget henne bare opp i de lange armene sine, bøyde seg ned og la hendene på skuldrene hennes. Han hadde blå øyne som var røde rundt kantene, men Prinsessen så ham ikke inn i øynene, hun stirret henført på håret som stakk ut av nesen hans.


  Hun visste hun hadde gjort noe galt.


  Nå ville nok Mor bli sint!


  Det var Nannas skyld!


  – Du var meg en riktig liten arier, sa der Führer, og så rørte han ved de blonde krøllene hennes, og hun kjente kraften som strømmet fra ham, akkurat sånn som Far hadde beskrevet for Mor, og hun sa:


  – Er jeg velsignet nå?


  Han slapp henne og gikk bort til boligavdelingen, og Blondie gikk etter ham med logrende hale, og det var siste gang hun så ham.


  Hun var selvfølgelig ikke i slottet i skyene bestandig.


  Når de var i Obersalzberg, bodde hun og Far og Mor nede i Hotel Zum Türken sammen med de andre offisersfamiliene, tyrken, som Mor kalte det. «Hvorfor skal vi stues inn på tyrken når Goebbels’ får bo oppe på Berghof?»


  Mor snakket ofte om leiligheten, den som hadde ligget i Friedrichstrasse og var helt istykkerbombet nå, av die verdammten Verbündeten, de fordømte allierte.


  – Det var jo flaks at noen av oss fortsatt har fornuften i behold, pleide hun å si og se skarpt på Far, for Far hadde ikke villet evakuere, han syntes det var å svikte der Führer, ikke å tro, men Mor hadde insistert og tømt hele leiligheten og sørget for at alt innboet deres ble sendt med tog til huset i Adlerhorst.


  Da russerne begynte å nærme seg, bestilte Mor en bil fra Partiet og sendte Prinsessen og Nanna og tre kofferter med alle de nydelige dukkene og kjolene hennes til Harvestehuder Weg.


  Prinsessen ville ikke reise. Hun ville bli i Adlerhorst, hun ville dra til Slottet.


  Men Mor hengte en lapp rundt halsen hennes og var brysk i stemmen og varm i ansiktet og ga henne et krampaktig avskjedskyss som Prinsessen tørket vekk med én gang. Bildøren slo igjen med et smell.


  De kom aldri frem til Harvestehuder Weg.


  De ble stanset utenfor en by som hun ikke visste hva het, og soldatene tok koffertene hennes og slepte med seg Nanna inn i skogen, og sjåføren skjøt dem i hodet så det kom noe kliss på kåpen til Prinsessen.


  Hun hadde bare kåpen og kjolen og dukken Anna igjen da hun kom til Gudagården.


  For på lappen hun hadde fått rundt halsen, sto onkel Gunnar og tante Helgas adresse, Gudagården i Sörmland, Schweden, og dit ble Prinsessen sendt da det ikke fantes noen andre som kunne ta seg av henne lenger.


  Selv husker jeg det ikke, men det er blitt meg fortalt.


  Hvordan onkel Gunnar la rikmannsbarnsklærne og dukken i en haug på gårdsplassen, helte parafin over og tente et bål som kom til å gi gjenlyd tiår etter tiår.


  «Synderen skal brenne i helvete,» skal han sagt, og det kan nok være sant.


  


  Tidningarnas Telegrambyrå kl. 09.13


  HASTESAK

  RIKSADVOKATEN BEGJÆRER GJENOPPTAGELSE AV

  TRIPPELDRAPSSAK


  STOCKHOLM (TT): Riksadvokat (RA) Lilian Bergqvist leverte mandag inn en begjæring om gjenopptagelse av saken mot den såkalte øksemannen, finansmannen Filip Andersson, melder en av TTs kilder.


  Filip Andersson er dømt til livsvarig fengsel for tre øksedrap på Södermalm i Stockholm. Han har hele tiden hevdet at han er uskyldig. – I desember i fjor, da den virkelig skyldige ble drept, kunne Filip Andersson endelig fortelle sannheten, sier hans advokat, Sven-Göran Olin. Det var Filips søster, Yvonne Nordin, som utførte drapene.


  For drøyt fire år siden ble Filip Andersson dømt både i tingretten og i hovretten til lovens strengeste straff for tre tilfeller av overlagt drap, trusler, utpresning og likskjending. Samtlige offer, to menn og én kvinne, ble stygt maltraktert under ugjerningen.


  Bevisene mot Filip Andersson ble ansett som svake allerede ved de første rettsforhandlingene. Han ble dømt på grunnlag av en indisiekjede som innbefattet funn av det ene offerets DNA på buksebenet hans, et fingeravtrykk på et dørhåndtak og en ubetalt gjeld.


  RAs begjæring til Høyesterett blir en sammenfatning av det bevismaterialet påtalemyndigheten ønsker å fremlegge.


  (forts.)


  © Tidningarnas Telegrambyrå eller artikkelforfatteren

